KIRJALLINEN KYSYMYS P-0268/02 esittäjä(t): Giles Chichester (PPE-DE) komissiolle. Barcelonan Eurooppa-neuvoston valmistelut.



Virallinen lehti nro 172 E , 18/07/2002 s. 0171 - 0172



KIRJALLINEN KYSYMYS P-0268/02 esittäjä(t): Giles Chichester (PPE-DE) komissiolle (1. helmikuuta 2002) Aihe: Barcelonan Eurooppa-neuvoston valmistelut Lissabonin Eurooppa-neuvosto kehotti vuonna 2000 jäsenvaltioita varmistamaan, että tärkeimpiin julkisiin peruspalveluihin on yleinen pääsy sähköisesti vuoteen 2003 mennessä. Uskooko komissio, että tähän tavoitteeseen päästään ja mitä todisteita se voi esittää kantansa tueksi? Erkki Liikasen komission puolesta antama vastaus (4. maaliskuuta 2002) Komissio ja neuvosto sisällyttivät kyseisen kehotuksen ja muut Lissabonin Eurooppa-neuvoston (23. ja 24. maaliskuuta 2000) päätelmien 11 kohdassa esitetyt suositukset eEurooppa 2002 -toimintasuunnitelmaan(1). Toimintasuunnitelma hyväksyttiin Feiran Eurooppa-neuvostossa (19. ja 20. kesäkuuta 2000), ja siihen sisältyi 64 tavoitetta selkeine määräaikoineen. Yksi tavoitteista oli parlamentin jäsenen kysymyksessä mainittu. Jotta voitaisiin arvioida tavoitteen toteutumismahdollisuuksia, on ensiksi ollut määriteltävä termi tärkeimmät julkiset peruspalvelut. Komissio ehdottikin 20 julkisen peruspalvelun luetteloa, joista 12 on kansalaisille ja kahdeksan yrityksille tarkoitettuja palveluja, ja sisämarkkinaneuvosto hyväksyi luettelon marraskuussa 2001. Seurantatoimenpiteenä on avattu avoin tarjouskilpailu kyseisten julkisten palvelujen sähköisen saatavuuden mittaamiseksi. Tarjouseritelmässä mainittiin erikseen, että sähköisen palvelun täydellisyysasteen arviointiin on käytettävä Alankomaiden talousinstituutin kehittämää nelitasoista mallia. Taso 1 on vain tiedotusta; tasolla 2 voidaan kopioida ja lähettää lomakkeita sähköisesti; tasolla 3 tarjotaan kaikki lomakkeiden käsittelytoiminnot, myös todentaminen, ja tasolla 4 suojattu sähköinen maksuliikenne. Kaikkia 20 palvelua arvioidaan näihin tasoihin perustuvilla prosenttiluvuilla ja keskiarvoilla. Tutkimuksen tekijät esittivät ensimmäiset tulokset 29. ja 30. marraskuuta 2001 Brysselissä pidetyssä sähköisten viranomaispalvelujen konferenssissa, jonka järjesti komissio yhdessä puheenjohtajavaltio Belgian kanssa. Tutkimuksen tekijät olivat valinneet edustavan näytteen yli 10 000 paikallisesta, alueellisesta ja liittovaltioiden hallintoelimestä, joista 7 400:lla on verkkosivu ja jotka tutkittiin. Kutakin 20 palvelua koskevat tulokset on esitetty täydellisessä raportissa(2). Tutkimuksessa todettiin, että noin puolet julkisista peruspalveluista on jo saatavissa sähköisesti, vaikkakin tämä yleensä merkitsee vain lomakkeiden kopiointimahdolisuutta verkkosivuilta. Samalla kävi ilmi, että keskushallinnon yksiköt tarjoavat täydellisempiä sähköisiä palveluja kuin hajautetut paikallisvirastot, joiden palvelut ovat vähemmän kehittyneitä. Komissio päätteli tästä, että jäsenvaltiot ovat edistyneet hyvin tavoitteen saavuttamisessa. Vielä on kuitenkin ponnisteltava, jotta lisättäisiin interaktiivisuutta ja tarjottaisiin mahdollisesti palvelu kokonaan sähköisenä. Tämä edellyttää merkittäviä tukitoimintojen uudelleenjärjestelyjä, jotta monimutkaisia toimia voitaisiin käsitellä yhden kansalaisten ja yritysten palvelupisteen kautta. Jos näin tehdään, komissio uskoo, että vaikka asetettu tavoite oli kunnianhimoinen, jäsenvaltioilla on yleisesti ottaen mahdollisuudet saavuttaa se. (1) KOM(2000) 330 lopullinen. (2) http://europa. eu. int/information_society/eeurope/news_library/documents/bench_online_services. doc.